ที่ มท ๐๘๑๐.๒/ว กรมส่งเสริมการปกครองท้องถิ่น

 ถนนนครราชสีมา เขตดุสิต กทม. ๑๐๓๐๐

 กรกฎาคม 2563

เรื่อง ทุนรัฐบาลญี่ปุ่น (Monbukagakusho : MEXT) สำหรับนักเรียนไทย ประจำปีการศึกษา 2564

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย สำเนาหนังสือกระทรวงศึกษาธิการ ที่ ศธ 0205/2001

 ลงวันที่ 30 มิถุนายน 2563 จำนวน 1 ชุด

 ด้วยกรมส่งเสริมการปกครองท้องถิ่นได้รับแจ้งจากกระทรวงศึกษาธิการว่า สถานเอกอัครราชทูตญี่ปุ่นประจำประเทศไทยแจ้งว่า กระทรวงศึกษาธิการ วัฒนธรรม กีฬา วิทยาศาสตร์ และเทคโนโลยี (MEXT) ประเทศญี่ปุ่น ประกาศมอบทุนการศึกษาให้แก่นักเรียนไทยเพื่อไปศึกษาต่อ ณ ประเทศญี่ปุ่น ประจำปีการศึกษา 2564 “Monbukagakusho : MEXT Scholarship for the academic year 2021” จำนวน 2 หลักสูตร ได้แก่

 1. ทุนนักศึกษาวิทยาลัยเทคนิค หลักสูตร “College of Technology Students Programme” เพื่อศึกษาต่อในวิทยาลัยเทคโนโลยี (โคเซ็น) ของญี่ปุ่น ระยะเวลา 4 ปี (รวมเวลาเรียนวิชาพื้นฐานและภาษาญี่ปุ่น 1 ปี) โดยจะเริ่มเรียนในเดือนเมษายน 2564

 2. ทุนนักศึกษาฝึกอบรมวิชาชีพ หลักสูตร “Specialized Training College Students Programme” เพื่อศึกษาต่อในวิทยาลัยอาชีวศึกษาของญี่ปุ่น ระยะเวลา 3 ปี (รวมเวลาเรียนวิชาพื้นฐานและภาษาญี่ปุ่น 1 ปี) โดยจะเริ่มเรียนในเดือนเมษายน 2564

 กรมส่งเสริมการปกครองท้องถิ่น จึงขอความร่วมมือจังหวัดประชาสัมพันธ์การรับสมัครทุนรัฐบาลญี่ปุ่นสำหรับนักเรียนไทยดังกล่าวให้โรงเรียนในสังกัดองค์กรปกครองส่วนท้องถิ่นและผู้ที่สนใจทราบ โดยนักเรียนที่สนใจสามารถดาวน์โหลดใบสมัครและเอกสารที่เกี่ยวข้องได้จากเว็บไซต์ของสำนักความสัมพันธ์ต่างประเทศ สำนักงานปลัดกระทรวงศึกษาธิการ www.bic.moe.go.th หัวข้อข่าวทุน และส่งใบสมัครและเอกสารที่เกี่ยวข้องได้ด้วยตนเองหรือทางไปรษณีย์ได้ที่ “สำนักความสัมพันธ์ต่างประเทศ สำนักงานปลัดกระทรวงศึกษาธิการ ถนนราชดำเนินนอก เขตดุสิต กรุงเทพฯ 10300 (วงเล็บมุมซองว่า สมัครทุนรัฐบาลญี่ปุ่นสำหรับนักเรียน ประจำปี 2564 กลุ่มความร่วมมือทวิภาคี)”ตั้งแต่บัดนี้จนถึงวันอังคารที่ 21 กรกฎาคม 2563 โดยถือตราประทับไปรษณีย์เป็นสำคัญ รายละเอียดปรากฏตามสิ่งที่ส่งมาด้วย

 จึงเรียนมาเพื่อโปรดพิจารณา

ขอแสดงความนับถือ

อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

ร.อสถ. ...........................................

ผอ.กพส. ........................................

ผอ.กง.วถ. ......................................
หน.กง. ...........................................
จนท. ..............................................

กลุ่มงานวิชาการและวิจัยเพื่อการพัฒนาท้องถิ่น

โทร. ๐ ๒๒๔๑ ๙๐๐๐ ต่อ ๒๒๑๒ โทรสาร ๐ ๒๒๔๓ ๑๘๑๒

ผู้ประสานงาน นางสาวสุพรรษา จ้อยศิริ หมายเลขโทรศัพท์ 08 9973 4803